ועדת העבודה, הרווחה והבריאות, כנסת 18, פרוטוקול מספר 463, 2011-03-23 10:30

חיים כץ: בוקר טוב, יום רביעי, י"ז באדר ב', 23 במרץ 2011 ואני מתכבד לפתוח את ישיבת ועדת העבודה, הרווחה והבריאות בנושא הצעת חוק המועצה הארצית למזון ולביטחון תזונתי.

חיים כץ: התחלנו בהקראה בפעם שעברה ואמרנו שיהיו תיקוני נוסח.

חיים כץ: נמשיך בהקראה ונשמע הערות.

איל לב ארי: בדיון האחרון הגענו לסעיף האחרון ודילגנו על מספר סעיפים שלגביהם היו אי הסכמות ובעקבות החלטת הועדה שיהיו תיאומי נוסח עם משרדי הממשלה, הכנו נוסח שונה, מוסכם ברובו, יש עדיין למשרד האוצר אי אלו השגות לגבי - - -

חיים כץ: אנחנו מתחילים להקריא עכשיו מחדש ואנחנו מקריאים רק את מה שמוסכם.

איל לב ארי: בדיון האחרון החליטה הועדה להחזיר את סעיף המטרה שהיה בהצעה הטרומית.

איל לב ארי: הצעת החוק המועצה הארצית לבטחון תזונתי, התשע"א-2011 מטרה מטרת חוק זה לקדם את הבטחון התזונתי לגבי תושבי ישראל, על בסיס ערך כבוד האדם ועקרונות שוויון, צדק והגינות, ולשם כך להקים את המועצה הארצית לבטחון תזונתי שתייעץ לשר בנושא זה.

רבקה לויפר: מתנגדים לניסוח סעיף המטרה.

רבקה לויפר: אכן הייתי שותפה לניסוח וישבתי בפורום אבל גם אז אמרנו, הממשלה קבעה בוועדת השרים - - -

חיים כץ: מבקש שתי דקות הפסקה בגלל הודעות חדשות על טילי הגראדים שנורו על באר שבע.

רוחמה אברהם-בלילא: מבקשת להעיר.

רוחמה אברהם-בלילא: האם אתם ערים להחלטת הממשלה שהיתה כאשר ראש הממשלה אריאל שרון הניח את אותה הצעת מחליטים?

רוחמה אברהם-בלילא: הצעת הנוסח כפי שהוגשה במקור שלה זהה בדיוק להצעת המחליטים שעברה בממשלה - - -

חיים כץ: חברת הכנסת רוחמה אברהם, אנחנו רוצים לחוקק חוק ולא לעשות מלחמות.

רוחמה אברהם-בלילא: השאלה היא אם היא יודעת על מה הם מתנגדים.

רבקה לויפר: בוועדת השרים נקבע לבטל את סעיף המטרה ואנחנו רוצים שהסעיף יבוטל.

רבקה לויפר: הצעת החוק לא תכלול את סעיף המטרה.

רוחמה אברהם-בלילא: למה?

רוחמה אברהם-בלילא: מה הבעיה במטרה של הצעת החוק?

רבקה לויפר: בנושא העקרוני יש דעות שונות בנושא אחריות הממשלה על בטחון תזונתי, האם הממשלה צריכה להעביר תשלומי העברה לפרט לתת לו לבחור אם הוא רוצה לקנות ולכן, כשכותבים סעיף מטרה אפשר להכניס בו סוגים שונים של דברים ויש סוגים שונים ולכן, כדי למנוע - - -

חיים כץ: נחליט את שנחליט ותמיד תהיה לך האופציה להגיש הסתייגות.

חנה נויברגר: אנחנו גם מתנגדים לזה.

חנה נויברגר: קודם כל, כמו שאמרה - - -

חיים כץ: גם לך תהיה אפשרות להגיש הסתייגות.

אור רוזנמן: אני רק רוצה לציין שהסעיף כבר תוקן בניגוד להצעת החוק המקורית והועדה עשתה עבודה מצויינת בתיקון הסעיף.

חיים כץ: תודה.

חיים כץ: הקראנו את סעיף 1.

חיים כץ: נעבור לסעיף 2.

איל לב ארי: הגדרות בחוק זה – "בטחון תזונתי" – האפשרות לצרוך באופן סדיר מזון הכולל את כל אבות המזון הנדרשים להתפתחות תקינה ולבריאות האדם; זו בעצם ההגדרה היחידה שעברה שינוי נוסח אחרי הדיון הקודם בעקבות הערות של המשתתפים.

זיוה שטל: אני מבקשת לשנות את המונח "אבות המזון" ל"רכיבי תזונה".

אירית פורז: האפשרות לצרוך באופן סדיר מזון מבחינה תזונתית מתייחסת ליכולת ללעוס או לבלוע.

אירית פורז: דוקא בהצעה הקודמת שאמרה "קיומה של נגישות פיזית וכלכלית לאדם לכמות מספקת של מזון או של רכיבי תזונה" עושה יותר צדק עם מטרות החוק.

אירית פורז: אז כן הייתי רוצה לראות כאן את הנוסח הקודם.

רבקה לויפר: מן הנוסח הקודם הסתייגנו.

ציון גבאי: מציע להחליף את המילה "אפשרות" במילה "זכות".

חיים כץ: טוב.

איל לב ארי: ההגדרות של המועצה, של תושב ושל שר לא השתנו מאז ואנחנו עוברים לסעיף 3.

איל לב ארי: קביעת מדיניות לקידום הבטחון התזונתי השר יהיה אחראי לגיבוש המדיניות בתחום הביטחון התזונתי לגבי תושבי ישראל ויביאה לאישור הממשלה.

רבקה לויפר: יש מחלוקת בין משרד הרווחה לבינינו.

רבקה לויפר: ביקשנו שהממשלה כיוון שר הרווחה לא האחראי היחידי בממשלה בנושא תזונה יש גם בריאות ותמ"ת וחינוך, זה נושא שמקיף משרדי ממשלה שונים.

רוחמה אברהם-בלילא: האם את מצפה שכל שר יגיש את זה מן הנישה שלו?

רבקה לויפר: שהמועצה תהיה מייעצת לממשלה.

רבקה לויפר: היא תהיה כפופה לשר הרווחה אבל הייעוץ יהיה ממשלתי.

רוחמה אברהם-בלילא: אז מי יהיה אחראי לגיבוש המדיניות?

חיים כץ: ראש הממשלה.

רבקה לויפר: כל שר בתחומו.

רבקה לויפר: המועצה היא מועצה כוללת, בשביל זה היא מועצה.

רוחמה אברהם-בלילא: לא יאומן.

רוחמה אברהם-בלילא: זה ממש "קן הקוקיה".

רוחמה אברהם-בלילא: כי אם אין שר אחד שהוא אחראי על כל אותם המשרדים ומגבש את המדיניות והוא זה שמהווה את הצומת המרכזי ואת באה ואומרת שכל שר יהיה אחראי בתחום שלו אז - - -

חיים כץ: הועדה בנוסח שלה תכתוב שראש הממשלה יהיה אחראי.

רבקה לויפר: רק להסביר את ההגיון.

רבקה לויפר: כיצד יכול שר הרווחה לתכנן מדיניות שנוגעת למפעל ההזנה במשרד החינוך או למעונות היום בתמ"ת.

רבקה לויפר: זו בעצם הנקודה.

חיים כץ: איך האוצר יכול לעשות את זה והוא עושה את זה כל בוקר?

חיים כץ: הוא יודע כמה אמבולנסים צריך וכמה חולים יש וכמה מתים יש והוא מתכנן הכל, איך?

חיים כץ: אותו דבר שר הרווחה כנראה לא פחות מוכשר משר האוצר והוא יכול.

חיים כץ: ואת יודעת שאנחנו מדברים לא על השרים אלא על הפקידים שאתם משחקים ונלחמים על זכותכם.

חיים כץ: לא על השרים.

חיים כץ: אז גם במשרד הרווחה יש אנשים מוכשרים.

חיים כץ: תרשום ראש הממשלה.

חיים כץ: לא, אל תאמר לי 'לא'.

חיים כץ: זה יהיה ראש הממשלה.

חיים כץ: תשמע מה אני אומר לך.

חיים כץ: פעם אחת נעשה סוף עם המשחק הזה בכל חוק, הכבוד של השרים.

חיים כץ: וזה לא השרים אלא אתם, של הפקידים.

חיים כץ: אני אהיה אחראי, הוא יהיה אחראי, אז ראש הממשלה יהיה אחראי.

חיים כץ: בסוף זה יהיה שר הרווחה.

רן מלמד: אני נוטה להמשיך עם מה שאמרה חברת הכנסת רוחמה אברהם אמרה ואני מציע להחזיר את הדיון למקומות יותר טובים.

רן מלמד: לחזור להחלטת ממשלה 1851 ולראות מה היא קבעה.

רן מלמד: היא קבעה איך צריכה לקום המועצה, מה התפקידים שלה, היא קבעה מי צריך לתאם ואיך, באמצעות המועצה, אפשר לייעל את הפעילות של המשרדים ואני באמת חושב - - -

חיים כץ: איזו ממשלה זאת היתה?

רן מלמד: בראשותו של אריאל שרון, 2004.

רן מלמד: תקח את החומרים מאז ותראה אותם לאוצר היום אני חושב שעדיף יהיה לקבל - - -

חיים כץ: אני רוצה לעזור לחוק.

חיים כץ: יחד עם זה החלטות ממשלה לדורותיהן לא שוות בהרבה מקרים את הנייר שנכתבו עליו.

רן מלמד: ולכן, מכיוון שאני חושב שהחלטת הממשלה היתה כל כך טובה, ואני זה שלקחתי אותה והפכתי אותה להצעת חוק המועצה לביטחון תזונתי ואני חושב שצריך לקחת חלק מן הדברים שם, דברים שהאוצר מנסה היום ברגל גסה למסמס ולהפוך אותם חזרה לכוונה המקורית.

חיים כץ: מאה אחוז.

חיים כץ: נעשה את זה בדרכנו שלנו.

חיים כץ: כל אחד יש לו את הדרך שלו.

חיים כץ: יש מטרה ואנחנו רוצים להגיע אליה.

שי סומך: ועדת שרים הסמיכה - - -

חיים כץ: המגרעת בוועדת שרים לענייני חקיקה היא שאין פרוטוקולים.

שי סומך: הנוסח שכאן מתואם עם משרד הרווחה ועם משרד המשפטים וזו העמדה הממשלתית, הנוסח שהלשכה המשפטית ייעצה, ששר הרווחה יהיה אחראי.

שי סומך: ואני מציע להשאיר את הנוסח.

רבקה לויפר: שומרים את הזכות להגיש הסתייגות.

רוחמה אברהם-בלילא: אז הנוסח הזה נשאר?

רוחמה אברהם-בלילא: !

רבקה לויפר: אנחנו מסתייגים מן הנוסח

רוחמה אברהם-בלילא: תגישו הסתייגות.

איל לב ארי: סעיף 4 לא השתנה וסעיף 5(א) גם לא השתנה.

איל לב ארי: גם (ג) ו(ד) לא השתנו.

איל לב ארי: סעיף קטן (ה) התווסף.

איל לב ארי: הקמת המועצה (ה) לא ימונה אדם לחבר המועצה אם מתקיים בו אחד מאלה: (1) הוא הורשע בפסק דין סופי בשל עבירה שמפאת מהותה, חומרתה או נסיבותיה אין הוא ראוי לשמש חבר המועצה; (2) הוא עלול להימצא באופן תדיר, במישרין או בעקיפין, במצב של ניגוד עניינים בין תפקידו כחבר המועצה לבין עניין אישי שלו או בין תפקידו כאמור לבין תפקיד אחר שלו.

חיים כץ: האם למשרדים הממשלתיים יש התנגדות לנוסח הזה?

דוברת: שאלה לסדר היום.

דוברת: הסיבה שלא הקראנו את הרכב המועצה היא בגלל שיש הסכמה או שאין ההסכמה.

חיים כץ: הוקרא בפעם שעברה ולא השתנה.

אור רוזנמן: בפעם שעברה היתה הסתייגות של מספר ארגונים לגבי הסעיף הזה.

אור רוזנמן: גם בפעם שעברה אמרנו שמכיוון שזו מועצה שאין לה סמכויות ממש ועיקר תועלתה הוא בעצות שהיא מסוגלת להשיא, היא צריכה להכיר את השטח ואנחנו חושבים שצריכים להיות בה יותר נציגי ציבור, נציגי העמותות שמטפלות, נציגים של הארגונים המקצועיים ופחות נציגי ממשלה שהם בבחינת החתול ששומר על השמנת.

רוחמה אברהם-בלילא: אז שהעמותות ינהלו את המדינה וזהו.

רוחמה אברהם-בלילא: הלוא בכל אופן יש סדרי ממשל.

אדוה היימן: בחוק לביטחון תזונתי, מעבר לענין הכמויות של אספקה מספקת של מזון, יש את המשמעות התזונתית של החוק, שיהיה מזון בריא, כתוב פה במטרות.

אדוה היימן: לא ייתכן שלא יהיה איש מקצוע מן התחום, מתחום התזונה.

אדוה היימן: איש או אנשי מקצוע.

אדוה היימן: אני לא רואה בכל הרשימה הזו נציג מקצועי.

חיים כץ: , האם אינו נציג תזונתי.

חיים כץ: ישימו שם רופא, למשל.

אדוה היימן: אנשי המקצוע בתחום התזונה הם התזונאים.

אדוה היימן: רופאים אינם מומחים בתזונה.

אדוה היימן: הם לא מתמחים ואין בארץ התמחות בתזונה לרופא וחשוב שיהיו תזונאים.

חיים כץ: האם בחול יש התמחות?

אדוה היימן: יש מקומות שיש ויש מקומות שאין.

חיים כץ: הם כנראה רוצים לשים מישהו שעשה התמחות בחו"ל והוא נמצא ב ורוצה להיות שם.

אדוה היימן: אותי זה לא מצחיק.

אדוה היימן: זה לא מצחיק אותי שהועדה הזו תהיה כולה על בסיס השגת עוד מזון כמו קוקה קולה ועוד מקדונלדס ועוד דברים מזיקים לעניים אז זה לא מצחיק אותי.

אדוה היימן: חשוב שהוועדה תתייחס גם - - -

חיים כץ: תסבירי לי מה אמרת.

אדוה היימן: אמרתי שהשכבות הסוציו-אקונומיות - - -

חיים כץ: האם הוועדה עובדת כדי להשיג עוד קוקה קולה ועוד המבורגר ועוד צ'יפס?

אדוה היימן: הועדה חייבת לקחת בחשבון את ההיבט המקצועי של התזונה ושל המזון שמוגש לעניים ורק אנשי מקצוע יכולים להגיד האם זה מזון טוב ונכון ומזין או לא.

אדוה היימן: ואין פה ברשימה הזו אף לא אחד שיכול.

חיים כץ: כל מה שאמרת עכשיו זה בסדר גמור, כל מה שאמרת מקודם - עליו אני לא רוצה להגיב.

אדוה היימן: אני מבקשת שיכניסו שידאגו שברשימה הזו יהיה איש מקצוע שיוכל גם להמליץ ולייעץ בתחום התזונתי שזה בעיניי העיקר של הועדה הזאת, כי זו לא חכמה רק לתת כמויות.

אדוה היימן: של המועצה, סליחתכם.

רוחמה אברהם-בלילא: אפשר להגדיר את זה כנציג שהוא מומחה בענייני תזונה.

זיוה שטל: אני מקבלת את מה שחברת הכנסת אמרה ואני רוצה להרחיב ולבקש שיהיו שני נציגים של , האחד מומחה בתזונה והשני מומחה במזון על מנת לדאוג שהמזון יהיה גם תזונתי וגם - - -

חיים כץ: האם אין בעיה למשרד המשפטים על כך שיהיו שני נציגים?

חיים כץ: יפה מאד.

חיים כץ: אז למה שלא יהיה נציג של איגוד הדיאטנים.

אדוה היימן: אני לא רוצה נציג של האיגוד, אני רוצה תזונאי.

זיוה שטל: אני דיברתי על תזונאי.

חיים כץ: מה אומר ?

אדוה היימן: באיגוד התזונאים יש רק תזונאים ודיאטנים - - -

חיים כץ: אני אוציא אותך.

זיוה שטל: אני ביקשתי שני נציגים, האחד שהוא מומחה לתזונה שהוא במקצועו דיאטן, אני למשל, דיאטנית ואני גם חברה בעמותת הדיאטנים ואני גם נציגת והנציג השני שביקשתי יהיה מהנדס מזון שיהיה אחראי על הנושא של התברואה, הגיינה, בטיחות, שהמזון שמגיע לצבור שנזקק לו יהיה איכותי - - -

חיים כץ: הם לא חייבים להיות מ אלא אפשר ש ימנה אותם?

זיוה שטל: כן.

איל לב ארי: מה שבעצם כרגע מסתמן הוא שבמקום נציג אחד של יהיו שני נציגים, אחד שהוא דיאטן ואחד מהנדס מזון.

זיוה שטל: כן.

איל לב ארי: (ו) הודעה על מינוי המועצה, על הרכבה ועל כל שינוי בהרכבה תפורסם ברשומות.

איל לב ארי: תפקידי המועצה המועצה תייעץ לשר בעניינים אלה: תכנון מדיניות ביטחון תזונתי, לרבות תכניות להבטחת נגישות לתזונה בריאה ומספקת לאוכלוסיה לטווח הקצר ולטווח הארוך; העברת מזון לציבור הנזקק לכך, לרבות הדרכים להעברת המזון לאותו ציבור; פעולות האכיפה, הפיקוח והבקרה שנוקטים כלל הגורמים האחראים על הביטחון התזונתי במשרדי הממשלה הנוגעים בדבר; בחינת מודלים שונים להשגת ביטחון תזונתי בקרב האוכלוסייה ועריכת מחקרים הנדרשים;

רבקה לויפר: אנחנו מסתייגים.

רבקה לויפר: הסעיף הזה צריך להיות כללי יותר אפשר לעשות פה רשימה אינסופית של דברים לדוגמה סעיף 6(2) "העברת מזון לציבור הנזקק לכך" זה ממש פירוט וזה ממש להגיד לוועדה גם לאיזה מסקנות להגיע.

רבקה לויפר: המועצה צריכה לייעץ לשר בענייני בטחון תזונתי, חלק מן הסעיפים פה הם כלליים ואפשר להשאיר אותם אבל סעיף (2) הוא מאד בעייתי כי הוא מפרט.

רבקה לויפר: לצורך הענין אפשר היה לפרט יותר, אפשר היה לפרט גם באילו פרויקטים שונים במשרדי ממשלה שונים אפשר לייעץ.

רבקה לויפר: לכן אנחנו מסתייגים.

רוחמה אברהם-בלילא: יש בזה הגיון.

רוחמה אברהם-בלילא: אולי להשאיר את זה לשיקול דעתה של הוועדה.

חיים כץ: היית בניסוחים?

חיים כץ: האם אמרת את זה גם בניסוחים?

רוחמה אברהם-בלילא: אז למה לא הגעתם לניסוח?

רבקה לויפר: לא היתה הסכמה.

חיים כץ: מי לא הסכים מטעמנו, מן הועדה?

רבקה לויפר: יכול להיות שבאותם דיונים היו אנשים אחרים.

רבקה לויפר: אני חושבת שהסעיף צריך להיות יותר כללי.

חיים כץ: משרד המשפטים?

רן מלמד: (2) יכול להיכלל בתוך (1).

רן מלמד: ו(ג) - - -

חיים כץ: תקשיב, כשכולם מתכוונים לאותו הדבר ואתם יושבים לנסח ואתם הופכים את ההסכמות שלנו ואת ההסכמות פה לניסוח אז למה זה צריך לבוא ולפה ופה עוד פעם מחלוקות.

רן מלמד: 95% מן הדברים מסוכמים.

רן מלמד: אני אגיש.

רן מלמד: מבחינתי (2) יכול - - -

חיים כץ: אז למה זה בא לפה עוד פעם?

רוחמה אברהם-בלילא: גם ככה זה התעכב הרבה זמן.

רן מלמד: אני חושב שזה אחד הדברים.

רן מלמד: ישבנו הרבה, יש פתרון כמעט לכל.

רוחמה אברהם-בלילא: בהתאם לבקשות שלך, יושב הראש, עם ההנחיה המפורשת שלך, שלושה שבועות בתוספת הזמן שניתן להם ולהגיע עכשיו לא מוכנים!?

חיים כץ: אבל היום אנחנו דנים רק על שניה שלישית.

רן מלמד: אני יכול לחיות עם הנוסח הזה אבל אפשר לחיות גם עם מה שאומר האוצר ש(1) יכלול את (2).

רבקה לויפר: סעיף 6 צריך להיות שהמועצה תייעץ לשר בענייני בטחון תזונתי.

רבקה לויפר: אפשר לפרט.

חיים כץ: אנחנו מוכנים.

חיים כץ: בתנאי שהשר לא יונחה על ידי אף פקיד, שהשר ידון בזה.

חיים כץ: הוא לא יכול להסמיך אף אחד.

חיים כץ: המועצה תייעץ לשר והשר יחליט לבד, לא אף פקיד.

חיים כץ: האם אתם מוכנים?

אירית פורז: לגבי 6(1) לרבות החלטות להבטחת נגישות לתזונה בריאה.

אירית פורז: מן הראוי היה להבטחת בטחון תזונתי.

אירית פורז: אל"ף, כי זה מוגדר בהגדרות וברור לנו למה הם מתכוונים ובי"ת, לגבי תזונה בריאה, אני חושבת שקשה מאד יהיה להגיע לזה.

חיים כץ: האם אתה לא חושב שהיא צודקת?

רן מלמד: הבטחת נגישות לביטחון תזונתי?

חיים כץ: גם במטרה יש לזה הסתייגות אחר כך.

אירית פורז: לא המילים "תזונה בריאה".

אירית פורז: מה זה תזונה בריאה.

אירית פורז: אני כאשת מקצוע מתקשה להגדיר את זה.

אור רוזנמן: הבטחת נגישות לבטחון תזונתי

אירית פורז: להבטחת בטחון תזונתי.

אירית פורז: הבטחון התזונתי כולל את הנגישות.

חיים כץ: את (2) נוריד.

חיים כץ: מקבלים את מה שנציג האוצר ביקש.

איל לב ארי: תקופת כהונה יושב ראש המועצה וחברי המועצה ימונו לתקופה של שלוש שנים; השר רשאי להאריך את תקופת כהונתם בשנתיים נוספות; חבר מועצה שהסתיימה כהונתו לא יתמנה שוב לחבר המועצה אלא לאחר שחלפו ארבע שנים.

איל לב ארי: פקיעת כהונה.

איל לב ארי: לגבי פקיעת כהונה, השתנה רק הנוסח של פיסקה (4) ופיסקה (5) מהנוסח הקודם ויתקיים בו האמור בפיסקאות (1) או (2) לסעיף 5(ה) שמתייחס לניגוד עניינים או להרשעה בעבירה שבגלל חומרתה, נסיבותיה וכד' הוא לא יכול לכהן כחבר מועצה.

חיים כץ: זה לא מה שסימנת באדום.

איל לב ארי: נכון, זה הנוסח הקודם.

איל לב ארי: רק ליתר בטחון.

איל לב ארי: לגבי ניגוד עניינים, אקריא את הסעיף שוב.

איל לב ארי: ניגוד עניינים 12.

איל לב ארי: (א) חבר המועצה יימנע מהשתתפות בדיון או מהצבעה בישיבת המועצה אם הנושא עלול לגרום לו להימצא, במישרין, או בעקיפין, במצב של ניגוד עניינים בין תפקידו כחבר המועצה לבין עניין אישי שלו או בין מילוי תפקידו כאמור לבין תפקיד אחר שלו; חבר המועצה לא יטפל במסגרת תפקידו במועצה בנושא כאמור גם מחוץ לישיבות המועצה.

איל לב ארי: (ב) התברר לחבר המועצה כי הנושא שיידון במועצה עלול לגרום לו להימצא במצב של ניגוד עניינים כאמור בסעיף קטן (א), יודיע על כך ליושב ראש המועצה, ימסור לו את כל המידע הנוגע לעניין, וימנע מטיפול כאמור בסעיף קטן (א); היה חבר המועצה האמור יושב ראש המועצה – יימסרו המידע וההודעה כאמור לשר.

איל לב ארי: דיווח שנתי 13.

איל לב ארי: (א) המועצה תגיש לשר ולוועדת העבודה והרווחה והבריאות של הכנסת דין וחשבון על ביצוע תפקידיה ויפורטו בו גם המלצותיה; דין וחשבון לפי סעיף קטן זה יוגש אחת לשנה.

איל לב ארי: (ב) המועצה תקיים דיון בדין וחשבון השנתי אחרי הגשתו, והממשלה תקיים דיון במסגרת דיוניה בתקציב המדינה השנתי, ותתייעץ עם המועצה בשאלת התקציבים הקשורים לתחומי פעולתה.

אור רוזנמן: אני מבין שלפי זה, אם המועצה מתכנסת מחר, רק בעוד שנה היא מגישה המלצות.

אור רוזנמן: חבל לחכות כל כך הרבה זמן.

חיים כץ: היא תגיש המלצות אחת לשנה.

אור רוזנמן: האם אי אפשר לעשות את זה אחת ל - - -

חיים כץ: לא.

חיים כץ: אי אפשר.

חיים כץ: אחת לשנה.

אור רוזנמן: זה אומר שבעוד שנה מהיום, מהקמתה.

חיים כץ: כן.

חיים כץ: זה יכול להיות גם בכל חודש פברואר.

חיים כץ: היא יכולה להגיש המלצות גם חודש אחרי שהחוק עבר, היא התכנסה, היא יכולה להגיש.

חיים כץ: רק אחת לשנה, לא אחרי שנה.

חיים כץ: ואז לחכות שנה.

חיים כץ: גם מאזן של חברה עם מליונים, המאזן הכללי מוגש אחת לשנה.

אור רוזנמן: לגבי דוח ביקורת זה ודאי נכון אבל אם יש לה המלצות שקשורות לשטח ומתפתחות כל הזמן!?

חיים כץ: אלה הכללים.

רן מלמד: אולי לאפשר לכתוב לפחות אחת לשנה.

חיים כץ: הלאה.

איל לב ארי: איסוף מידע ושמירת סודיות 14.

איל לב ארי: (א) לשם ביצוע תפקידיה לפי חוק זה, רשאית המועצה לדרוש מידע מרשות ציבורית בענין הנוגע לביטחון תזונתי; הרשות הציבורית תמסור את המידע למועצה לפי דרישתה; בסעיף זה – "מידע" – כהגדרתו בסעיף 2 לחוק חופש המידע, התשנ"ח-1998 (להלן – חוק חופש המידע); "רשות ציבורית" – הממשלה ומשרדי הממשלה, לרבות יחידותיהם ויחידות הסמך שלהם; רשות מקומית; תאגיד שהוקם בחוק.

איל לב ארי: (ב) על אף האמור בסעיף קטן (א) רשות ציבורית – (1) לא תעביר מידע כאמור בסעיפים 9(א)(1), 9(א)(2) ו-9(א)(4) לחוק חופש המידע, והיא רשאית שלא להעביר מידע כאמור בסעיף 9(ב) לחוק חופש המידע ובמקרה המנוי בסעיף 8(1) לחוק חופש המידע.

איל לב ארי: (2) לא תעביר מידע כהגדרתו בסעיף 7 לחוק הגנת הפרטיות, התשמ"א-1981 או ידיעה על ענייניו הפרטיים של אדם, אף שאינם בגדר מידע כאמור.

איל לב ארי: (ג) על העברת מידע מרשות ציבורית אל המועצה לפי סעיף זה, יחול סעיף 11 לחוק חופש המידע, בשינויים המחוייבים.

איל לב ארי: (ד) מי שממלא תפקיד מכוח חוק זה, לא יגלה ידיעה או תוכן של מסמך שהגיעו לידיו מתוקף תפקידו, אלא אם כן קיימת חובה על פי דין לגלות את המידע, או שבית המשפט התיר את גילוי המידע.

איל לב ארי: (ה) שר המשפטים בהתייעצות עם השר יקבע הוראות בדבר אופן דרישת המידע וכן בדבר אופן העברתו ולוח הזמנים להעברתו אל המועצה.

איל לב ארי: היתה לי שאלה בזמנו למשרד המשפטים בענין הגדרה של רשות ציבורית לגבי משרדי ממשלה לרבות יחידותיהם ויחידות הסמך שלהם שאלנו אותם לגבי הפרשנות שלהם לגבי יחידות סמך בגלל העברת המידע כלפי חוץ, מבחינת היכולת לקבל ממנו מידע.

רן מלמד: הנושא לא בתחום המומחיות שלי.

רן מלמד: אני אבדוק את זה לקראת הקריאה השניה והשלישית.

חיים כץ: מאה אחוז.

חיים כץ: תרשום.

חיים כץ: תקבל תשובה לקראת שניה ושלישית.

ציון גבאי: חלק מהגופים שיש להם המון פעילות בשטח של מזון הוא עמותות ואני חושב שצריך להוסיף את הדרישה של מידע גם מעמותות ולא רק ממשרדי ממשלה, לא רק מגופים ממשלתיים.

ציון גבאי: כלומר, לחייב את העמותות לספק מידע למועצה כחלק מ - - -

חיים כץ: עמותה זה גוף פרטי.

חיים כץ: וגוף פרטי – אני לא עומד לחייב אותו למסור מידע.

חיים כץ: אני לא נכנס לזה.

חיים כץ: חוץ מזה, אנחנו מחוקקים חוק גם כדי שאחר כך נוכל לשפר אותו, שיתחיל לרוץ ואחר כך נראה מה צריך ומה לא צריך.

חיים כץ: לא ביום אחד אתה בונה את העולם.

איל לב ארי: סדרי עבודת המועצה 15.

איל לב ארי: (א) המועצה תקבע לעצמה את דרכי עבודתה ונהליה, ככל שאלה לא נקבעו בהוראות לפי חוק זה.

איל לב ארי: (ב) המועצה תקיים דיונים פעם בחודש לפחות.

איל לב ארי: (ג) המנין החוקי בישיבות המועצה הוא רוב חבריה, ובהם יושב ראש המועצה או ממלא מקומו.

חיים כץ: למה פעם בחודש לפחות אם הם נותנים דוח אחת לשנה?

חיים כץ: שיהיה אחת לשלושה חודשים לפחות.

רוחמה אברהם-בלילא: אחת לשלושה חודשים זה מעט זמן.

רוחמה אברהם-בלילא: אחרי שאתה ממסד את זה ואתה מבין את הגודל ואת ההיקף של הבעיה, את דרכי הטיפול והגישה אז אפשר לעשות את זה אבל לפחות בהתחלה, כדי "להרים" את זה נכון אז לדעתי זה חשוב מאד.

שי סומך: אני מסכים עם ההערה של יושב הראש, זוהי חדירה לנבכי ההתנהלות של הוועדה, לחייב זימון פעם בחודש.

חיים כץ: חברת הכנסת רוחמה אברהם, תעברי אחת לחודשיים לפחות והם יכולים לעשות כל יום דיון.

איל לב ארי: אחת לחודשיים לפחות?

חיים כץ: כן.

חיים כץ: (ד) החלטות המועצה יתקבלו ברוב קולות של המשתתפים בהצבעה; היו הקולות שקולים, יהיה ליושב ראש המועצה קול נוסף.

חיים כץ: האם לא הקראת בפעם שעברה את כל שאתה מקריא עכשיו?

איל לב ארי: סעיף 16, עבר שינוי קל.

איל לב ארי: הקמת ועדות משנה 16.

איל לב ארי: המועצה רשאית למנות ועדות מבין חבריה לתקופה שתקבע, לקבוע יושב ראש לוועדה, להעביר לוועדה מתפקידיה ולאצול לה מסמכויותיה, וכן רשאית היא להיעזר במומחים שלא מבין חבריה.

איל לב ארי: איסור קבלת שכר 17.

איל לב ארי: חבר המועצה, לרבות יושב ראש המועצה, לא יקבל שכר בעד שירותיו במילוי תפקידו במועצה, אך יהיה זכאי לכיסוי הוצאות סבירות שהוציא בקשר למילוי תפקידו, על פי הכללים שקבעו השר ושר האוצר.

איל לב ארי: מתן שירותים למועצה 18.

איל לב ארי: משרד הרווחה והשירותים החברתיים יעניק למועצה את השירותים הנדרשים לצורך פעילותה ולמימוש תפקידיה לפי חוק זה.

איל לב ארי: שמירת דינים 19.

איל לב ארי: חוק זה בא להוסיף על הוראות כל דין ולא לגרוע מהן.

איל לב ארי: ביצוע ותקנות 20.

איל לב ארי: השר ממונה על ביצוע חוק זה, והוא רשאי, באישור ועדת העבודה והרווחה והבריאות של הכנסת, להתקין תקנות בכל הנוגע לביצועו.

איל לב ארי: תיקון חוק בתי משפט לעניינים מינהליים 21.

איל לב ארי: בחוק בתי משפט לעניינים מינהליים, התש"ס-2000, בתוספת הראשונה, אחרי פרט 37 יבוא: "38.

איל לב ארי: החלטה של רשות לפי חוק המועצה הארצית לביטחון תזונתי, התשע"א-2011, למעט החלטות לפי סעיף 3 והחלטות ממשלה".

איל לב ארי: לגבי סעיף התחילה, השארנו אותו פתוח.

חיים כץ: יש עוד זמן עד אחרי קריאה שניה ושלישית.

חיים כץ: יש לנו מחלוקות 1 ו 2 ו 3.

חיים כץ: אנחנו נצביע היום, עכשיו, כדי להעביר את זה לקריאה ראשונה.

חיים כץ: יש לכם זמן, ביניכם, המשרדים הממשלתיים בין כה וכה אי אפשר להגיש הסתייגות בקריאה ראשונה, יהיה לכם זמן לדבר ביניכם, תשבו עם עורך הדין של הוועדה, עם מציעת החוק, תנסו להתקרב ולגבש ניסוחים לקראת שניה ושלישית.

רבקה לויפר: לנושא סעיף 1, מסוכם בינינו שסעיף המטרה צריך - - -

חיים כץ: הבנתי.

חיים כץ: יחד עם זה אנחנו מצביעים לקריאה ראשונה.

רבקה לויפר: עמדת הממשלה להתנגד.

חיים כץ: לְמה היא מתנגדת?

קריאה: האם יש או אין עלות תקציבית?

חיים כץ: אין עלות תקציבית.

רבקה לויפר: יש פה בעיה עקרונית של תכנון מדיניות רווחה ולכן מאד חשוב שלא יכלל פה הסעיף.

רבקה לויפר: זאת לא הבעיה התקציבית כרגע.

חיים כץ: אז נצביע בקריאה ראשונה ואני אבקש רוויזיה ואתן לך זמן לחזור אל הממונים שלך ולדבר אתם.

חיים כץ: אם את לא חוזרת אני מושך את הרוויזיה ואם את חוזרת אז נראה מה אנחנו עושים, יש לך כשלושה ימים לראות מה את עושה.

חנה נויברגר: אנחנו מלכתחילה מתנגדים לסעיף הזה אבל נתפשר על נוסח שאם במקום "מטרת חוק לקדם - -

חיים כץ: תעשו את זה אחרי קריאה ראשונה.

חיים כץ: בין שניה ושלישית יש מספיק זמן לעשות את זה.

חיים כץ: ואני גם לא אעשה רוויזיה.

חיים כץ: אני מעלה לקריאה ראשונה את הצעת החוק כפי שהוקראה.

חיים כץ: הצבעה בעד: רוב נגד: מיעוט ההצעה נתקבלה.

חיים כץ: מבקש רוויזיה ואחליט מתי אני מושך.

חיים כץ: הישיבה נעולה.